Manises, present en la VI Trobada de Ciutats Creatives UNESCO, celebrada a Granada
21 de novembre de 2024

Manises, 21 de novembre de 2024-. La ciutat de Granada ha acollit la VI Trobada de Ciutats Creatives de la UNESCO d’Espanya, en que l’Ajuntament de Manises ha tingut presència amb l'assistència del regidor de Turisme, Ángel Mora, i del ‘focal point’ del municipi, David Prieto, els quals han compartit idees i projectes amb representants d’altres ciutats que formen part d’aquesta xarxa del prestigiós organisme internacional.

Durant les dues jornades s’han produït diverses reunions entre els i les autoritats i professionals de les Ciutats Creatives de la UNESCO així com diferents taules de treball dels ‘focals point’ i intercanvi de propostes de cara a la col·laboració en projectes futurs. També ha assistit la parisenca Denise Bax, secretària de la Xarxa Mundial i alt càrrec de la institució, per a consolidar el treball conjunt i marcar les línies a seguir durant els pròxims mesos.

A més de Manises, a la trobada han estat presents representants polítics i tècnics de Turisme i Cultura de ciutats com ara Barcelona (literatura), Valladolid i Terrassa (cinema), Sevilla i Llíria (música), Burgos i Dénia (gastronomia).